**INDOKOLÁS**

**Szolnok Megyei Jogú Város Önkormányzata Szervezeti és Működési Szabályzatáról szóló 7/2014.(II.28.) önkormányzati rendelet és ahhoz kapcsolódó egyes önkormányzati rendeletek módosításáról szóló rendelethez**

**Általános indokolás**

A Magyarország helyi önkormányzatairól szóló 2011. évi CLXXXIX. törvény előírja a helyi önkormányzat képviselő-testületének az alakuló, vagy azt követő ülésén a szervezeti és működési szabályzatról szóló önkormányzati rendelet megalkotását, illetve felülvizsgálatát.

Szolnok Megyei Jogú Város Önkormányzata Szervezeti és Működési Szabályzatáról szóló 7/2014. (II.28.) önkormányzati rendelet felülvizsgálata eredményeként jelen rendelet különösen az új bizottsági struktúra kialakítására, a bizottsági alelnöki tisztség bevezetésére, a Közgyűlés által a polgármesterre és a bizottságokra átruházott feladat- és hatáskörök átstrukturálására, a Közgyűlés előkészítésének és működésének, valamint a Polgármesteri Hivatal szervezeti tagozódásának módosítására vonatkozó szabályokat tartalmazza.

Jelen rendelet és az európai uniós jogból eredő kötelezettségek összhangban vannak, az Európai Unió alapját képező szerződések vagy uniós jogi aktus rendelkezései előzetes bejelentést vagy egyéb véleményezést a jogszabály megalkotása kapcsán nem írnak elő.

**Részletes indokolás**

**az 1. §-hoz**

A rendelkezés módosításával az önkormányzati választás után megalakult közgyűlés kialakítja az új bizottsági struktúrát.

**a 2. §-hoz és a 35.§ a) pontjához**

A közgyűlés nyílt ülésére tanácskozási joggal felruházott meghívandók köre kiegészül.

**a 3. §-hoz**

A rendelkezés módosításával a képviselőcsoport vezetői közreműködnek a közgyűlési meghívó összeállításának előkészítésében.

**a 4. §-hoz**

Kiegészülnek a sajtótájékoztató megtartására vonatkozó szabályok.

**az 5. §-hoz és a 36.§ b) pontjához**

A közgyűlési munkaterv-tervezet összeállításához a javaslattételre felkérendők köre kiegészül, illetve pontosításra kerülnek a megnevezések a szervezeti változásoknak megfelelően.

**a 6. § (1) bekezdéséhez és a 36.§ a) pontjához**

Módosulnak az ülés elnökének az ülés vezetésével kapcsolatos feladatai a napirendi javaslat megtételére és annak tárgyalására vonatkozóan.

**a 6. § (2) bekezdéséhez**

A közgyűlés ülésének felfüggesztésével kapcsolatos új rendelkezést tartalmaz.

**a 7. §-hoz**

A közgyűlési vita lezárását követő rendelkezések módosítása az előterjesztő jogosítványai tekintetében.

**a 8. §-hoz**

A rendelkezés közérthetőség érdekében történő pontosítása.

**a 9. § (1) bekezdéséhez**

A módosítás az előterjesztés előadójának jogosítványait korlátozza az előterjesztés feletti rendelkezési jog tekintetében.

**a 9. § (2) bekezdéséhez**

Új rendelkezés beépítése szavazástévesztés esetén az újraszavazásra vonatkozóan.

**a 10. §-hoz**

Sürgősségi indítvány bizottsági véleményezésére vonatkozó szabályokat módosít a rendelkezés.

**a 11. §-hoz**

A rendelkezés módosításával az önkormányzati választás után megalakult közgyűlés kialakítja az új képviselőcsoporti struktúrát.

**a 12. §-hoz**

Új rendelkezés beépítése a képviselői jogok bővítésére a tájékozódás vonatkozásában.

**a 13. §-hoz és 35.§ b) pontjához**

Kialakításra kerül új tisztségként a bizottsági elnök helyettesítésére a bizottsági alelnöki funkció.

**a 14.§-hoz**

A bizottsági hatáskörbe tartozó ügyek döntéshozatalának halaszthatatlansága esetén a soron kívüli ülés összehívására vonatkozó határidőt határoz meg.

**a 15. §-hoz és a 36.§ d) pontjához**

Módosítás az önkormányzati tanácsadók száma és feladatköre tekintetében.

**a 16. §-hoz**

Módosítás a Közgyűlés által kötelezően tartandó közmeghallgatások száma és helyszíne tekintetében.

**a 17. §-hoz**

A képviselők tájékoztatására vonatkozó rendelkezéseket ír elő a rendelet-tervezetek társadalmi-egyeztetése keretében érkezett vélemények tekintetében.

**a 18. §-hoz**

A Szociálpolitikai Kerekasztal elnöke a módosítással az Egészségügyi és Szociális Bizottság elnöke.

**a 19. §-hoz**

A Köznevelési Vezetői Kollégium tagságát egészíti ki az Oktatási, Kulturális és Ifjúsági Bizottság elnökével, illetve pontosítja a szervezeti változásoknak megfelelően a Szolnoki Szakképzési Centrum vonatkozásában a szervezet megnevezését.

**a 20. §-hoz**

A módosítással a képviselőcsoportok vezetőinek bevonása történik a helyi nemzetiségi önkormányzatokkal való egyeztetésekbe.

**a 21. §-hoz, a 35.§ i) pontjához és a 36.§ e) pontjához**

A módosítással a Polgármesteri Hivatal szervezeti struktúrájának átalakítása történik.

**a 22. §-hoz**

A polgármester átruházott hatáskörében történő módosítás az egészségügyi-vállalkozási szerződések keretében működő egészségügyi ellátás működési rendje tekintetében.

**a 23. §-hoz**

Hatáskörváltozás az egészségügyi vállalkozók és civil szervezetek támogatási rendje tekintetében.

**a 24. §-hoz**

Hatáskörváltozás a város forgalmi rendjével kapcsolatos intézkedésekben.

**a 25-26. §-hoz**

Hatáskörváltozás az Önkormányzat tulajdonosi képviseletének ellátásával kapcsolatosan.

**a 27. §-hoz**

Hatáskörváltozás az önkormányzati lakások egyéni krízishelyzet alapján történő bérbeadásával kapcsolatosan.

**a 28. §-hoz**

A módosítás bizottsági tájékoztatási kötelezettséget ír elő a polgármester által az önkormányzat közigazgatási illetékességi területén működő rendvédelmi szerv vezetőjével kötött szerződésekről.

**a 29. §-hoz**

Hatáskörváltozás az önkormányzat által fenntartott intézmények szervezeti és működési szabályzatának jóváhagyásával kapcsolatosan.

**a 30. §-hoz**

A módosítás a polgármester intézményvezetőkkel kapcsolatos egyéb munkáltatói jogaival kapcsolatos döntések bizottsági véleményeztetésére vonatkozó előírást tartalmaz.

**a 31. §-hoz**

Hatáskörváltozás a közbeszerzési eljárások kapcsán megtehető intézkedések körében.

**a 32. §-hoz**

A Szolnok Megyei Jogú Város Közgyűlése által alapított elismerő cím önkormányzati önként vállalt feladatok között történő megjelenítése.

**a 33. § a)-e) pontjához, a 34.§-hoz és az 1-7. mellékletekhez**

Az újonnan kialakított bizottsági struktúrában a bizottságok feladat- és hatáskörének meghatározása történik a mellékletek módosításával.

**a 33. § f) pontjához és a 8. melléklethez**

Az önkormányzati képviselők névjegyzékének módosítása.

**a 35. § c) pontjához**

Sürgősségi indítvány közgyűlési vitára bocsátásával kapcsolatos rendelkezés módosítása a szükséges támogató képviselői létszám megváltoztatásával.

**a 35. § d) pontjához**

A kérdések és válaszok időkerete megnő.

**a 35. § e) pontjához**

A képviselőcsoport vezetőjének bejelentésére vonatkozó szabályt tartalmaz.

**a 35. § f) pontjához**

Jogszabályszerkesztési szabályoknak megfelelő pontosítás.

**a 35. § g) pontjához**

A közmeghallgatás közhírelésével kapcsolatos határidőmódosítás.

**a 35. § h) pontjához**

A közmeghallgatáson a véleménykifejtésre rendelkezésre álló időkeret bővítése történik.

**a 36. § c) pontjához**

A hatályon kívül helyezéssel az interpellációk, kérdések és válaszok időkorlátozásának megszüntetése történik.

**a 36. § f)-j) pontjához**

A hatályon kívül helyezéssel érintett feladat-és hatáskörök a polgármester hatásköréből bizottsági hatáskörbe kerülnek.

**a 36. § k)-m) pontjához**

Polgármesteri hatáskörből bizottsági hatáskörbe kerülő feladatok, illetve egyes rendelkezések egyéb deregulációs céllal történő hatályon kívül helyezése.

**a 36. § n)-o) pontjához**

Az érintett rendelkezések deregulációs céllal történő hatályon kívül helyezése.

**a 37-44. §-okhoz**

Az SZMSZ módosításához kapcsolódóan a jogszabályi összhang megteremtése érdekében szükségessé vált önkormányzati rendeletmódosításokat tartalmazza.

**a 45. §-hoz**

Hatályba léptető és deregulációs rendelkezést tartalmaz.